Walms lei tot ‘petrolboewe’ se doodArgieffoto bloot ter illustrasie. (Foto: SAPD/Facebook) Die liggame van twee vermeende petroldiewe is Sondag onderskeidelik in ’n struktuur en ŉ tonnel gevind wat na Transnet se petroleumpypleiding in Kibler Park in Johannesburg lei. Dit is Maandag deur Michelle Phillips, uitvoerende hoof van Transnet Pipelines, bevestig. Die verdagtes is vermoedelik deur walms oorval en hulle het omgekom terwyl hulle Saterdagaand probeer het om petrol uit die pypleiding te suig. Die struktuur en tonnel is Maandag gesloop. “Die voorval oor die naweek is ’n harde waarskuwing aan oortreders dat ’n gepeuter aan petrolpypleidings en -infrastruktuur rampspoedige gevolge kan hê, insluitend persoonlike beserings en dood, omvattende omgewingskade en brande,” het Phillips gesê. Transnet het in die huidige finansiële jaar al 90 voorvalle van brandstofdiefstal gehad. In samewerking met gespesialiseerde taktiese spanne is 68 inhegtenisnemings al gemaak, onder wie twee vermeende meesterbreine. “Dié oortreders sal die volle mag van die reg ervaar, aangesien ’n gepeuter aan pypleidings – of sameswering daartoe – ’n skedule vyf-oortreding ingevolge die Wet op Strafregtelike Aangeleenthede is. “Transnet moedig alle petroleumhandelaars en lede van die publiek aan om nie brandstof by ongeregistreerde handelaars te koop nie, wat die aanvraag na onwettige petrolprodukte aan bande sal lê.” Lede van die publiek word versoek om enige verdagte aktiwiteite, voertuie en tenkwaens naby Transnet se infrastruktuur by 0800 203 843 aan te meld, of hul naaste polisiestasie te kontak.